IÐNÚ útgáfa fagnar 70 ára afmæli um þessar mundir . Mikið var um dýrðir í hátíðarsal IÐNÓ mánudaginn 2. desember , þegar IÐNÚ útgáfa fagnaði 70 ára afmæli sínu . Þar voru saman komnir boðsgestir úr ýmsum áttum sem eiga það sameiginlegt að hafa komið að starfsemi IÐNÚ með einum eða öðrum hætti í gegnum tíðina . Upphaf námsbókaútgáfunnar má rekja til frumkvöðla iðnskólanna sem komu saman árið 1948 og settu á fót Samband iðnskóla á Íslandi , forvera IÐNMENNTAR . Ári síðar var Iðnskólaútgáfan stofnuð , nú IÐNÚ útgáfa , og að henni standa í dag 13 iðn - , tækni - og verkmenntaskólar víðs vegar um landið . Dagskrá afmælisfagnaðarins samanstóð af nokkrum fræðandi og skemmtilegum erindum auk tónlistaratriða . Kór Kvennaskólans í Reykjavík söng jólalög og Már Gunnarsson , tónlistarmaður og afreksíþróttamaður , lék frumsamin lög á píanó og söng við mikinn fögnuð viðstaddra . Fyrstur tók til máls Ársæll Guðmundsson , stjórnarformaður IÐNMENNTAR og skólameistari Borgarholtsskóla . Starfsmenntun er og hefur ávallt verið einn af hornsteinum íslensks velferðarsamfélags og útgáfa á vönduðu námsefni er þar mikilvægur hlekkur . 70 ára saga IÐNÚ varpar ljósi á ólíkar leiðir sem hafa verið farnar í þeim tilgangi að efla og styrkja menntun í iðn - , tækni - og verknámsgreinum . Það er von IÐNÚ að með öflugum tengslum og samstarfi við skólana verði námsefnisútgáfa markviss og framtíð útgáfunnar gjöful fyrir skólasamfélagið og fagfólk framtíðarinnar .